
A szénhidrátszámolás jelentősége gyermekkori cukorbetegségben

Bevezetés: Az 1-es típusú cukorbetegség gyakorisága világviszonylatban és hazánkban is emelkedést mutat. A kezelés három alappillére az inzulinterápia, a diéta és a rendszeres testmozgás. Az étrendi kezelésben a szénhidrátszámolással nyomon követhető az elfogyasztott szénhidrát mennyisége, és ez segít, hogy a vércukorszint a céltartományon belül maradjon.
Anyag és módszer: Vizsgálatunkban célul tűztük ki a 780G inzulinpumpát használó cukorbeteg gyermekek ismereteinek felmérését a szénhidrátbevitelről, valamint vizsgáltuk ezen ismeretek hatását a cukoranyagcserével összefüggésben. A felmérésben a gyermekeknek első lépésben azonosítaniuk kellett, hogy az élelmiszer, amelyet fogyasztani szeretnének, emeli-e a vércukorszintet? Második lépésként ki kellett számolniuk, hogy az adott élelmiszer mennyiségének mennyi a szénhidráttartalma. A betegeknél vizsgáltuk az alacsony és magas vércukorértékek előfordulási gyakoriságát, illetve a céltartományban eltöltött idő növekedését.
Eredmények: Összesen 37 inzulinpumpa-kezelésben részesülő gyermek adatait elemeztük. A betegek átlagéletkora a diagnózis felállításakor 7,7 év (tartomány: 1-14 év) volt. A szénhidrátbevitelről megfelelő ismeretekkel rendelkező gyermekeknél jobb vércukorértékeket, és glükóz anyagcserére vonatkozó adatokat találtunk.
Összegzés: A cukorbetegséggel kapcsolatos oktatás, a betegek tájékozottsága meghatározó anyagcseréjük szempontjából. Kutatási munkánk igazolta, hogy az élelmiszerek szénhidráttartalmának ismerete előnyös, mind az akut vércukorszintek, mind a hosszabb távú szénhidrát anyagcserét tükröző paraméterek javítása szempontjából.
Javaslatok: Az új terápiás lehetőségek mellett a betegeknek folyamatos odafigyelésre és tanulásra van szüksége. A szénhidrátbevitel helyes számolása online tréningek keretében is elsajátítható és javítható, melyek szélesebb körben is alkalmazhatóak. A meglévők mellett, jövőbeni lehetőség olyan új applikációk fejlesztése, amely segít a gyermekeknek a szénhidrát becslésben, fotó vagy egyéb paraméterek alapján.



